**Atgādinām, ka saskaņā ar 18.12.2007. Ministru kabineta noteikumu Nr.912 „Ūdensapgādes, notekūdeņu savākšanas un attīrīšanas būvju būvniecības kārtība” 8.punktu iesniedzot izvērtēšanai tehniski ekonomisko pamatojumu (*turpmāk - TEP*) tam pielikumā ir jāpievieno pašvaldības lēmums par TEP apstiprināšanu vai saskaņošanu.**

No 2009.gada, ņemot vērā, ka pašvaldību sēdes pārsvarā notiek reizi mēnesī, Ūdenssaimniecības būvju būvniecības projektu vērtēšanas komisija (*turpmāk - ŪBK*) uzsāka TEP vērtēšanu arī gadījumos, ja tam ir pievienots pašvaldības lēmuma projekts par TEP apstiprināšanu vai saskaņošanu. Taču izvērtējot līdzšinējo ŪBK darba pieredzi un iesniegto dokumentu kvalitāti, kā arī apstiprināto projektu realizācijas gaitu un izvērtējot konstatētās problēmas ir secināts, ka ūdenssaimniecības projektu sagatavošanas un realizācijas posmā ir izveidojusies sekojoša situācija:

1. Izstrādāto un ŪBK izvērtēšanai iesniegto TEP kvalitāte ir būtiski pasliktinājusies, Konsultantu izstrādātie TEP nereti tiek iesniegti nepabeigti vai neņemot vērā ŪBK iepriekš sniegtos komentārus un iebildumus.
2. ~95% gadījumu TEP tiek iesniegti bez spēkā esoša pašvaldības lēmuma, kā rezultātā ŪBK nav pārliecības, ka projekta pieteicējs ir iepazinies ar Konsultanta sagatavoto dokumentāciju. ŪBK līdzšinējā pieredze ar problēmsituācijām projekta īstenošanas laikā un projekta grozījumu dokumentāciju liecina, ka finansējuma saņēmējs, kas vienīgais nes juridisko atbildību par projekta īstenošanu, paļaujoties tikai uz konsultanta veikto pamatojošās dokumentācijas sagatavošanu un neveicot izstrādātās dokumentācijas pārbaudi, pakļauj projektu būtiskiem realizācijas riskiem. Ļoti bieži projekta īstenošanas gaitā tiek konstatēts, ka TEP izstrādes laikā ir pieļautas būtiskas kļūdas, kuru labošanai jau pēc projekta iesnieguma apstiprināšanas un līguma par projekta ieviešanu parakstīšanas ir nepieciešamas ievērojamas papildus izmaksas un laiks, tādējādi apdraudot iespēju realizēt projektu noteiktajā termiņā un plānotajā finansējuma apjomā Visbiežāk pieļautās neatbilstības projekta sagatavošanas posmā attiecas uz faktiskajam, stāvoklim neatbilstošu esošās infrastruktūras tehniskā stāvokļa izvērtējumu un tai sekojošo TEP prioritāro aktivitāšu izvēli, kā rezultātā veidojas situācija, ka konsultants, neapspriežoties ar projekta pieteicēju, izvirza pieņēmumus un izvēlas prioritātes, kuras neatbilst vai tikai daļēji atbilst faktiskai situācijai un pakalpojuma sniedzēja vīzijai par turpmāko attīstību. Apstiprinot TEP un projekta iesniegumu ar šādām nepareizi un nepamatoti izvirzītām prioritātēm un risinājumiem, projekta īstenošanas gaitā projekta pieteicējam daudz sarežģītākos apstākļos jārisina problēmas, kuras būtu iespējams novērst, ja jau sākotnēji projekta sagatavošanas posmā (TEP izstrādē) tiktu iesaistīts finansējuma saņēmēja pārstāvis(-ji) , kurš turpmāk būtu arī atbildīgs par projekta realizāciju. Kā jau norādīts, tad gandrīz vienmēr būtiskas izmaiņas projekta īstenošanās laikā ir saistītas ar būtiskiem izmaksu pieaugumiem un laika grafika nobīdēm, kas vistiešākajā veidā var ietekmēt ūdenssaimniecības pakalpojumu tarifus konkrētajā apdzīvotājā vietā.
3. Papildus atgādinām, ka 28.07.2008 Ministru kabineta noteikumu Nr.606 Noteikumi par darbības programmas “Infrastruktūra un pakalpojumi” papildinājuma 3.4.1.1.aktivitāti “Ūdenssaimniecības infrastruktūras attīstība apdzīvotās vietās ar iedzīvotāju skaitu līdz 2000” 56.6 punktu, veicot ūdenssaimniecības tarifu izstrādi, jāņem vērā TEP izstrādātā tarifu dinamika un apjoms, taču nepareiza un situācijai neatbilstoša prioritāšu un risinājumu izvēle TEP stadijā var būtiski palielināt pakalpojumu tarifus. ŪBK, izskatot izvērtēšanai iesniegtos TEPus, nevar gūt pārliecību, ka lēmuma pieņēmēji ir informēti par plānotajiem pakalpojumu tarifiem, tāpēc turpmāk lūdzam pašvaldības lēmumu par TEP apstiprināšanu vai saskaņošanu aprakstošajā daļā iekļaut arī informāciju par plānotajiem ūdenssaimniecības tarifiem 5 gadu uzraudzības periodā.
4. Tāpat ir konstatēti vairāki gadījumi, kad TEP akcepts tiek izsniegts, bet projekta iesniegumu projekta pieteicējs neiesniedz un projekts netiek īstenots dažādu iemeslu dēļ – nepietiekams līdzekļu apjoms līdzfinansējuma nodrošināšanai, pašvaldībai nepieņemami augsts plānotais investīciju un prognozētais tarifu apjoms, politiska rakstura nesaskaņas pašvaldībā u.c. - attiecīgi TEP sagatavošanā ieguldītie līdzekļi un arī ŪBK kapacitāte šādus projektus vairākkārtējā vērtēšanā ir izmantota nelietderīgi.

Ņemot vērā augstāk minēto un faktu, ka 2012.gada rudenī 3.4.1.1.aktivitātes „Ūdenssaimniecības infrastruktūras attīstība apdzīvotās vietās ar iedzīvotāju skaitu līdz 2000” ietvaros tiks izsludināta 7.projektu atlases kārtu, kas būs **pēdējā** atlases kārta šīs aktivitātes ietvaros, kā arī, ņemot vērā ļoti augsto potenciālo projekta pieteicēju aktivitāti un ŪBK ierobežoto kapacitāti, turpmāk, lai nodrošinātu maksimāli efektīvu ŪBK kapacitātes izmantošanu un TEP akceptus saņemtu pēc iespējas vairāk tādu projektu, kuru vēlme un iespēja realizēt projektu noteiktajā termiņā ir pamatota - **turpmāk prioritāri tiks izvērtēti tie TEPi, kuriem būs pievienots spēkā esošs pašvaldības lēmums par TEP apstiprināšanu vai saskaņošanu.**